૬.	શ્રી બલાતિબલા મહાવિદ્યા એવો એક મહામંત્ર છે કે જેના ઋષિ વિરાટ્ પુરુષ છે. આ મંત્રનું શ્રધ્ધાથી જપાનુષ્ઠાન કરતા રહેવાથી જ્ઞાનશક્તિ અને ઈચ્છાશક્તિમાં સ્વભાવતઃ વિકાસ થવા માંડે છે. તથા ક્રિયાશક્તિ એટલે પ્રાણબળમાં પણ વધારો થવા માંડે છે. જેમ જેમ આ ત્રિવિધ શક્તિમાં અભિવૃધ્ધિ થવા લાગે છે, તેમ તેમ તેનો સદુપયોગ કરવાની પણ જરૂર છે. જો તેનો સદુપયોગ કરવામાં ન આવે તો તે શક્તિત્રયની જે ક્રિયા-પ્રતિક્રિયા થાય છે તે અસહનીય નીવડે છે, ગતાનુગતિક નિયમ પ્રમાણે મોટા ભાગના સાધકો વ્યક્તિગત સુખભિલાષી હોય છે. જ્યારે આ બલાતિબલા મહામંત્રના જે ઋષિ છે તે તો સદા વિરાટ્ભાવ, વિશ્વાત્મભાવમાં ઓતપ્રોત રહે છે, જેથી જે કોઈ આ મંત્ર જપશે તે જો પોતપોતાના વિચાર અને ભાવનામાં સુધારો લાવવા માટે તૈયારી ન કરે, કેવળ વ્યક્તિગત સ્વાર્થને વળગી રહીને પોતાનો સ્વાર્થ સાધવા માટે પ્રયાસ કરશે તો તેઓ આ મંત્રશક્તિને ઝીલી કે જીરવી નહિ શકે.	(પાન ૧૧)